KTAMมองหุ้นแกว่งกรอบ990-1,290จุดปีนี้
KTAM มองหุ้นแกว่งในกรอบ 990-1,290 จุดปีนี้ พร้อมโชว์ผลงานกองทุนกรุงไทย 10 เอ็ม 5+5% ทริกเกอร์  ฟันด์กำไรเข้าเป้า
14 ก.พ. 2555

KTAM มองหุ้นแกว่งในกรอบ 990-1,290 จุดปีนี้ พร้อมโชว์ผลงานกองทุนกรุงไทย 10 เอ็ม 5+5% ทริกเกอร์  ฟันด์กำไรเข้าเป้า
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า ปี 2555 คาดว่าดัชนีตลาดหลักทรัพย์จะแกว่งตัวผันผวนในกรอบ 990 – 1,290 จุด ซึ่งบริษัทมีแนวทางการลงทุนโดยใช้กลยุทธ์ในการคัดสรรหลักทรัพย์ที่มีราคาต่ำกว่ามูลค่าที่แท้จริงตามปัจจัยพื้นฐานมีศักยภาพในการเติบโตที่มั่นคงและสามารถสร้างอัตราการเติบโตของกำไรในภาวะที่เศรษฐกิจมีความผันผวนจากปัจจัยภายนอกต่างๆได้ พร้อมทั้งจะพิจารณาออกทริกเกอร์ ฟันด์ ในรูปแบบต่างๆในเวลาที่เหมาะสม 
ทั้งนี้ บริษัทประสบความสำเร็จจากการบริหารกองทุนเปิดกรุงไทย 10 เอ็ม 5+5% ทริกเกอร์  ฟันด์  ลงทุนในหุ้นไทย โดยสามารถปิดกองทุนได้ภายในระยะเวลา 8 เดือน โดยกองทุนมีมูลค่าหน่วยลงทุนไม่ต่ำกว่า 11 บาทขึ้นไปเป็นเวลา 3 วันทำการติดต่อกัน ซึ่งเข้าเงื่อนไขการเลิกกองทุนตามที่ได้ระบุไว้ในรายละเอียดโครงการ  บริษัทได้ดำเนินการสับเปลี่ยนหน่วยลงทุนทั้งจำนวนของผู้ถือหน่วยลงทุนทุกราย โดยอัตโนมัติไปยังกองทุนเปิดกรุงไทยสะสมทรัพย์ ตั้งแต่วันที่ 13 ก.พ.2555 ซึ่งเป็นกองทุนรวมตลาดเงินที่สามารถซื้อขายได้ทุกวันทำการ